Principium IV

<Utrum lex Christi sit in premiis iustissima>

*Quenam doctrina hec nova?* Ista questio movetur MARCI 1 capitulo, quam alias in eiusdem libri principio et similiter in 1 Sententiarum exordio per me assumptam pro themate iterum nunc resumo. Reverendi patres magistri ac domini carissimi, sicut divinis testimoniis edocemur, cum ex primorum parentum lapsu miserabili per peccatum humanum genus multas incurrerit miserias et multiplicia dampna receperit, tamen ut de ceteris taceam, quatuor specialiter incommoda ipsum videre possumus incurrisse: primo moriendi necessitatem inevitabilem, secundo peccandi infirmitatem miserabilem, tertio exulandi egestatem lamentabilem, quarto mendicandi paupertatem despicabilem.

Peccavit enim ADAM, et hinc factum est ut homo qui manere poterat immortalis, stipendia mortis acciperet. Ecce unde homini moriendi necessitas.

Peccavit ADAM, et hinc factum est ut emula filiorum transgressio genitoris sic nostre rivulos propagationis inficeret ut in traducem generationis materiam peccati traduceretur origo. Ecce unde homini peccandi infirmitas.

Peccavit ADAM, et hinc factum est ut homo inferni reciperet incolatum et infelici paradisum commertio commutaret. Ecce unde homini exulandi egestas.

Peccavit itaque ADAM, et hinc factum est ut terra suos sponte fructus offerre parata, et que, ut verbo VIRGILII utar, “omnia liberius nullo poscente ferebat”, nunc sterilis laboris vomere in spinas et tribulos fecundetur. Ecce unde homini mendicandi paupertas.

Sic igitur, prochdolor!, homo, prius vivus dotatus vigore postea factus est mortalis et semivivus. Hinc est illud: *Per unum hominem in hunc mundum peccatum intravit et per peccatum mors*, Rom. 5.

Homo prius sanus et sine languore postea factus est debilis et infirmus. Hinc est illud: *Miserere mei, Domine, quoniam infirmus sum; sana animam meam, quia peccavi tibi*, Ps. <40>.

Homo, prius civis vallatus honore postea factus est exul et peregrinus. Hinc est illud: *Heu me, quia incolatus meus prolongatus est*, Ps. 119.

Homo prius dives et sine labore postea factus est pauper et mendicus. Hinc est illud: $1 M 158rb$2 *Pauper sum ego et in laboribus a iuventute mea*, Ps. 87.

Videtis igitur, videtis, carissimi, videtis, prochdolor!, hominis miserabilem lapsum. Sed iam queso de reparatione lapsi investigare non pigeat.

Queramus itaque et diligenter inquiramus doctrinam illam salubrem in qua pertractetur de vita mortui, de salute infirmi, de reditu exulis, de causa pauperis.

Queramus igitur inter doctrinas humanitus adinventas si forte in eis illa poterit inveniri. Interrogemus philosophos et medicos, politicos et causidicos consulamus. Et procul dubio videbimus ipsos non posse nostre satisfacere questioni. Inveniemus siquidem quod de vita mortui desperant phisici, de salute infirmi formidant medici, de reditu exulis silent politici, de causa pauperis tacent causidici.

Ab hiis itaque prorsus consulo recedendum et de nostre solutione questionis nichil penitus inquirendum. Hoc quippe nimis arduum est negotium et non nisi altiori expediendum consilio.

Queramus igitur, dilectissimi, queramus inter doctrinas non humanitus sed divinitus inspiratas. Et primum ad divinam illam sed antiquam doctrinam MOYSI recurramus. Sane inveniemus eam contra premissa hominis incommoda salubria promittere remedia.

Promittit enim mortuis adiutorium: *Vivificabit nos*,inquit, *post duos dies, et in tertia die suscitabit, et vivemus in conspectu eius*, Os. 6.

Promittit infirmis sanatorium: *Sanabo*, inquit, *contritiones eorum et diligam eos spontanee*, <Os.> 14.

Promittit exulibus refugium: *Educam*, inquit, *oves meas de omnibus populis et congregabo eas de universis terris, et inducam eas in terram suam*, Ez. 34.

Promittit denique pauperibus subsidium: *Liberabit,* inquit, *Dominus pauperem a potente et pauperem cui non erat adiutor*, Ps. 71.

Promittit ergo antiqua doctrina MOYSI, sed non perficit que promittit, et si ad ea proficit, non tamen efficit nec ea sufficit adimplere, quoniam, ut docet APOSTOLUS, *lex illa Moyse neminem ad perfectum adduxit. Iustitie* *autem Dei per fidem Iesu CHRISTI in omnes et super omnes qui credunt in eum*, Heb. 7. Ideo dimissa antiqua doctrina MOYSI ad novam Christi doctrinam veniamus. Recurramus igitur, carissimi, reccuramus ad novam doctrinam Christi et certe inveniemus eam predicta remedia non solum promittere sed perficere, non solum proferre sed offerre. Nam huius doctrine nove summus doctor et magister Christus tanquam immensus Deus mortuos suscitat, tanquam medicus pius infirmos visitat, tanquam conductor rectus exules revocat, tanquam deffensor equus pauperes convocat.

Audiamus itaque hunc doctorem ac magistrum in scola nove legis evangelice de vita mortui, de salute infirmi, de reditu exulis, de causa pauperis docentem salubriter ac fideliter informantem.

*Non desperet*, inquit, *mortuus in exitu suo*. Ego sum immensus Deus mortuos suscitans. *Ego*, inquit, *sum resurrectio et vita, qui credit in me, etiam si mortuus fuerit, vivet*, Ioh. 11.

Non trepidet infirmus in morbo suo. Ego sum medicus pius infirmos visitans. *Ego*, inquit, *missus sum sanare contritos corde*, Luc. 4.

Non formidet exul aut peregrinus in via sua. Ego sum conductor rectus exules revocans. *Ego*, inquit, *sum via et nemo venit ad Patrem nisi per me*, Ioh. 14.

Non hesitet pauper aut mendicus in causa sua. Ego sum defensor equus pauperes convocans. *Ego*, inquit, *missus sum evangelizare pauperibus,* Luc. 4.

Hec sunt ergo, dilectissimi, hec sunt que Christus in doctrina sua nova, in lege sua evangelica predicat et docet, que, si homo diligenter consideret, sane in admirationem rapitur et in admirative questionis cogitur prorumpere verba, dicens: *Quenam doctrina hec nova?* Que fuit questio vestris proposita reverentiis a principio.

Ad quam quidem questionem, sicut alias dicebatur, MAGISTER *Sententiarum* in quadripartito huius libri volumine sub quadruplici conclusione respondet.

Prima est quod hec est doctrina per quam summa Dei misteria secretius revelantur, in primo.

Secunda est quod hec est doctrina per quam nova mundi vestigia subtilius declarantur, in secundo.

Tertia est quod hec est doctrina per quam mira Verbi commertia sublimius reserantur, in tertio.

Quarta est quod hec est doctrina per quam pia lapsi remedia suavius propinantur, in quarto.

Per ipsam namque revelantur secretius velata misteria summe Trinitatis, quoad primum.

Per ipsam declarantur subtilius creata vestigia nove entitatis, quoad secundum.

Per ipsam reserantur sublimius sacrata commertia mire caritatis, quoad tertium.

Per ipsam propinantur suavius oblata remedia pie sanitatis, quoad quartum.

Nam in hoc quadripartito *Sententiarum* libro tractat MAGISTER quadruplex doctrine Christi nove et evangelice legis archanum, evangeliste *Iohanni* divinitus inspiratum.

Primum est quod in *principio erat Verbum et Verbum erat apud Deum et Deus erat Verbum*, quod est beate Trinitatis summum misterium, in primo libro.

Secundum est quod *omnia per ipsum facta sunt et sine ipso factum est nichil*, quod est create entitatis novum vestigium, in secundo libro.

Tertio quod *Verbum caro factum est*, quod est divine caritatis mirum commertium, in tertio libro.

Quartum est quod *habitavit in nobis et vidimus gloriam eius*, quod est humane sanitatis pium remedium, in quarto libro. Sic igitur per hanc doctrinam:

Altius erigitur humanus prospectus, quoad primum.

Dulcius instruitur humanus aspectus, quoad secundum.

Rectius dirigitur humanus profectus, quoad tertium.

Mitius corrigitur humanus defectus, quoad quartum.

Nam Magister in hoc Sententiarum libro correspondenter ad premissa:

Ad erigendum prospectum hominis agit de cognitione Dei, perfecti luminis, in primo.

Ad instruendum aspectum hominis agit de creatione mundi, effecti germinis, in secundo.

Ad dirigendum profectum hominis agit de communione verbi, affecti numinis, in tertio.

Ad corrigendum defectum hominis agit de curatione lapsi, infecti seminis, in quarto.

Hee sunt igitur quatuor conclusiones ad propositam questionem responsales quas MAGISTER *Sententiarum* pertractat, de quarum quarta nunc solum dicendum est, expeditis aliis suis locis.

Quarta igitur conclusio est huic 4 libro *Sententiarum* correspondens quod hec est doctrina per quam pia lapsi remedia suavius propinantur. Per ipsam namque propinantur suavius oblata remedia pie sanitatis. Nam in hoc 4 *Sententiarum* libro tractat MAGISTER illud doctrine Christi nove et evangelice legis archanum, evangeliste Iohanni divinitus inspiratum, Ioh. 1: *Habitavit in nobis et vidimus gloriam eius*, quod est humane sanitatis pium remedium. Ubi queso videte, carissimi, circa remedium pie sanitatis quatuor suavius propinari:

Primum est divina benignitas, que habitavit in nobis, scilicet per gratiam.

Secundum est curata infirmitas, que erat in nobis, scilicet per culpam.

Tertium est restaurata sanitas, quia vidimus qui prius ceci eramus.

Quartum est collata felicitas, quia vidimus gloriam eius quam desideramus.

Hec est enim huius 4 libri Sententiarum principalis materia et sententia generalis. Sic igitur per hanc doctrinam mitius corrigitur humanus defectus. Nam MAGISTER in hoc 4 ad corrigendum defectum hominis agit de curatione lapsi infecti seminis, ostendens quantum hebetudo permittit humana, qualiter manus benignissima Creatoris pro ipsius curatione hominis infecti seminaliter, corrupti actualiter, percussi spiritualiter, lesi corporaliter, lapsi culpabiliter ac dampnabiliter vulnerati pias sacramentorum exibuit medicinas. Hec est itaque quarte conclusionis sententia. Hec est huius 4 libri *Sententiarum* doctrina, per quam humani corriguntur defectus, tam originalis quam actualis peccati, per quam infirmitates curantur humane tam culpabiles quam penales, ut tandem homo omni prorsus infirmitate semota perfectam eterne glorie recipiat sanitatem. Ad quam nos pervenire concedat qui sine fine vivit et regnat. Amen.